Publication: Magyar Közlöny
Issue: MK-1998-54 (Year: 1998, Number: 54)
Era: 1990-2004
Section: Indokolt költség: az 1994. évi XLI. törvényben megfogalmazott legkisebb költség elvén alapuló költségek (beleértve a szükséges környezetvédelmi kiadásokat is).
Paragraph Index: 412

Indokolt költség: az 1994. évi XLI. törvényben megfogalmazott legkisebb költség elvén alapuló költségek (beleértve a szükséges környezetvédelmi kiadásokat is). Elismert nyereség: a belföldi gázellátás célját szolgáló tárgyi eszközök nettó értéke alapján számszerűsített 8% adózás előtti nyereséget jelentő árképző elem. Az árképletek az iparág struktúrájának megfelelően viszonteladói árat és — erre épülő — végfelhasználói átlagárat szabályoznak. A képletek a gázértékesítő földgáz-forgalmazási tevékenységének egyes elemeire és a gázszolgáltatók árrésére — külön költségelemzés nélkül — lehetővé teszik az infláció követését egy hatékonyságjavítási tényezővel („k”) szigorítva. Amennyiben a tényleges naptári éves mennyiségek alapján számított átlagárak 3%-nál nagyobb mértékben térnek el — a gázértékesítő esetében az ugyanezen időszakra figyelembe vett előre jelzett mennyiségekkel, — a gázszolgáltatók esetében az árszabályozási mechanizmus kezdetén figyelembe vett mennyiségek alapján számított átlagárakról („a”, „c”), a különbséget a szabályozó hatóság az árszabályozási év kezdetén figyelembe veszi. Ilyen különbség akkor következhet be, ha az értékesített mennyiségek és/vagy az értékesítés struktúrája jelentősen eltér az egyes tarifák meghatározásánál feltételezettől.

Source: https://magyarkozlony.hu/hivatalos-lapok/e8bf0b5dd7429d7f9267da29a731493dd0447abf/dokumentumok/dca03c857c25ae9b4e1c4fe979da74fd072b6874/letoltes